Kaitseliit oli likvideeritud, järgnes juhtivate kaitseliitlaste arreteerimine ja nende perekondade küüditamine. Pärnust ja Pärnumaalt arreteeriti või küüditati üle poolesaja Kaitseliidu ja tema allorganisatsioonide juhtiva tegelase. Pärnumaa Maleva malevkondade (m/k) juhtidest arreteeriti või küüditati Mereüksuste pealik kaptenleitnant Evstafi Miido (VR II/3), Audru m/k pealiku abi Jakob Tamm, Tori m/k pealik Tõnis Virula, Soontaga m/k pealik nooremleitnant Aleksander Koppel, Vändra m/k pealiku abi kapten Mart Unt, Jaagupi m/k pealiku abi Jakob Naudi, Halliste m/k pealik nooremleitnant Peeter Nõmm ja tema abi Hans Toompere ning Saarde m/k pealik leitnant Juhan Mitt. Kinnivõtmisest õnnestus pääseda mõlemal malevapealikul, kuid kolonelleitnant Avingo abikaasa ja tütar küüditati.